Laaja verenkuva – pieniä muutoksia | Aikuisratsastajan muistin virkistykseksi
Ceelle on tehty säännöllisin väliajoin verianalyysi, jotta nähdään missä mennään oikeasti. Nyt toukokuussa otettiin laaja verenkuva, joka viimeksi on tehty noin kaksi vuotta sitten. Vertailuarvoja ei siis ole viime vuodelta täysin samalla tavalla, koska välissä on otettu vain perusverenkuva.
Laaja verenkuva antaa hyvän käsityksen siitä, miten hevonen voi ja miten esimerkiksi sen ruokintaa ja liikuntaa tulee säätää. Joitakin muutoksia Ceenkin verikokeen perusteella oli tarve tehdä kumpaankin. Ceellä muutokset raja-arvoista olivat aika pieniä ja pieniä säätöjä sen vuoksi tehtiinkin eläinlääkärin ohjeen mukaisesti.
Ensimmäisenä otetaan käsittelyyn kalsium. Sen raja-arvot hevosella ovat 2.6 – 3.4. Ceellä verinäyte kertoi arvoksi 2.58 eli vähän raja-arvon alle. Heinä on hevosen suurin kalsiuminlähde, joten heinäanalyysin teettäminen kannattaa. Apila, sinimailanen ja melassi ovat hyviä kalsiuminlähteitä. Kalsiumia on myös kivennäisvalmisteissa mukana.
Kalsiumin alhaiselle veriarvolle voi olla useita syitä. Hevoset menettävät kalsiumia hien, virtsan ja ulosteen mukana. Rasituksessa olevat hevoset syövät ja hikoilevat enemmän, jolloin kalsiumhukka ulostamisen ja hikoilun myötä lisääntyy. Viljapohjainen ruokinta lisää ravinnosta saatavan fosforin määrää, jolloin tarvitaan lisää kalsiumia oikean fosfori-kalsium-suhteen takaamiseksi. Ceen tapauksessa lähdetään ratkomaan ongelmaa nostamalla kivennäislisän määrää ja vaihtamalla puhdas pellava mykotoksiinieliminaattoriin (sisältää mm. kalsiumia ja E-vitamiinia). D-vitamiinia Cee saa Sankari-rehusta, jonka määrä on tarkastettava, sillä D-vitamiinin puutos voi olla yhtenä syynä kalsiumin huonoon imeytymiseen.
St Simon´s Tox-Vex
Toisena alhaisena arvona Ceellä oli kalium. Sen raja-arvot hevosella ovat 2.8 – 4.9. Ceellä arvo oli 2.6 eli jonkin verran raja-arvon alle. Kalium on tärkein elektrolyytti. Solujensisäiseen kalium-pitoisuuteen vaikuttavat useat hormonit, mm. aldosteroni ja kortisoli sekä elimistön pH ja natriumtasapaino. Vähäinen kaliumin määrä voi johtua mm. liiallisesta nesteytyksestä tai liiallisesta nesteen ja sitä kautta elektrolyyttien poistumisesta elimistöstä.
Ceellä on todella paksu karva ja sitä kautta myös elektrolyyttejä poistuu elimistöstä runsaasti hikoilun myötä. Tilannetta lähdetään korjaamaan siis lisäämällä elektrolyyttien syöttömäärää. Cee on saanutkin niitä alle suositusannoksen, joten vaaraa yliannostuksesta ei ole. Elektrolyyttivalmiste vaihtuu myös vähän tiukempaan tavaraan, jossa on mukana C-vitamiinilisä. C-vitamiini edesauttaa kaliumin imeytymistä.
Kolmantena Ceelle muutoksia aiheuttavana asiana verikokeissa oli neutrofiilien ja lymfosyyttien (molemmat valkosoluja) suhteellinen jakauma. Jakauman tulisi olla 60:40 – jos tästä on poikkeamia kumpaan tahansa suuntaan, kertoo se terveydellisistä ongelmista. Neutrofiilien ja lymfosyyttien suhdetta on yleisesti käytetty hevosen terveydentilan seurantaan. Ceellä jakauma oli 70:30.
Jos suhdeluku on vastakkainen (40:60) on kyseessä jonkinlainen akuutti stressi tai sairaustila, jonka yleensä aiheuttaa virus, kiputila, lihasongelma (tying up) tai matkustaminen. Jos suhdeluku muuttuu 70:30 tai 80:20 on se merkki kroonisesta stressistä, joka vaikuttaa suorituskykyyn. Yleisesti ottaen, jos suhdeluku on suurempi kuin 3:1 (75:25) hevonen ei voi hyvin, eikä yleensä parane ilman kilpailutaukoa, lepoa ja hoitoa. Sitkeä krooninen stressitila aiheuttaa sen, että lymfosyytit eivät uudistu hoidon myötä ja hevonen ei saavuta kykyjään vastaavaa tasoa. (1)
Neutrofiilit ovat puolustusjärjestelmän nopeasti reagoivia soluja (reagointiaika alle 4 tuntia ärsykkeeseen). Neutrofiilien tarkoitus on poistaa elimistöstä tunkeutujat ja puhdistaa elimistö nopeasti. Virustartunnoissa neutrofiilien määrä nousee nopeasti, kuten myös akuuteissa stressitilanteissa (esim. tulehdukset tai kuljetus).
Lymfosyyttien tehtävänä on tuottaa vasta-aineita ja ne kantavat mukanaan immuunipuolustuksen proteiineja. Nämä solut vähenevät jatkuvan stressin myötä – stressaavia tilanteita hevosella voivat olla mm. vamma, matkustaminen, hermostuttava tilanteet ja ylirasitus.
Ceellä neutrofiilien määrä oli raja-arvoissa eli 3.3, kun raja-arvot ovat 2.6 – 5.5. Lymfosyyttien määrä oli aivan alarajalla eli 1.4, kun hevosilla raja-arvot ovat 1.4 – 4.8. Ceellä tämä vinoutunut jakauma pyritään korjaamaan kevyemmällä kolmen viikon treenijaksolla, joka alkaa olla päätöksessään. TässäKIN huomaa sen, että kannattaa uskoa ammattilaisia. Hieroja sanoi jo jonkin aikaa sitten, että pitää muistaa myös lepo…
Ps. Nämä kaikki tulkinnat – syyt, seuraukset ja korjaukset – ovat omiani, enkä ole lääketieteen tai ravitsemustieteen ammattilainen. Kiva jos pidit lukemastasi, mutta konsultoi aina ammattilaista, jos hevosellasi on verikokeissa samanlaisia tai saman tyyppisiä arvoja.
Karhunen Johanna & Kosonen Riikka, Verinäytteiden tulkinta ja hyödyntäminen kilpahevosten valmennuksessa 2011, Savonia-amk
Movet Oy, http://www.movet.fi
Luontoäidin hevoset, http://www.luontoaidinhevoset.fi
Tags: ruokinta, suomenhevonen, verianalyysi
← Toivepostaus: Lastauskoulussa
Ruokinnan suunnittelua Hoptilla →
89,753 kävijää